Ole Sohn (SF), 2002-04-02:
Nu vil det, jeg gør nu, ikke blive en vane.
Det garanterer jeg for.
Men jeg vil gerne sige, at jeg er fuldstændig enig med statsministeren, når han siger, at når man arrangerer noget før valget, når man siger noget før valget, så gennemfører man det efter valget.
Det synes jeg er en god skik.
Og et flertal sagde før valget: Vi vil have en kompensationsordning igennem for kunstnerne, så de sikres erstatning for det indgreb, som vi foretager.
Derfor ligger der i dette beslutningsforslag alene en gentagelse af det, flertallet én gang har sagt.
Det andet citat, jeg vil komme med - jeg vil da gerne komme med citatet ofte, men jeg vil ikke garantere, at jeg altid er enig med personen i andre sammenhænge - er af kulturministeren.
Jeg var meget enig med kulturministeren, da kulturministeren før valget sagde: Vi har dybest set og principielt den holdning i Det Konservative Folkeparti, at når man som rettighedshaver, som kunstner på den ene eller anden facon har produceret noget, så har man også nogle rettigheder, og det skal man selvfølgelig enten kompenseres for eller betales for. Klarere kan dét ikke siges, og derfor vil jeg også sige det på den måde, at der må være tale om en blokering hos ministeren, hos regeringen og hos Dansk Folkeparti
, når man kan stå her op på talerstolen og sige: Vi ønsker ikke at lave en ordning, som giver en kompensation for digital kopiering; vi ønsker alene at foretage en neutral omlægning og dermed kun kompensere det beløb, som svarer til, hvad der blev givet for den analoge kopiering.
Det er for mig at se et løftebrud af rang.
Jeg kan slet, slet ikke forstå, at hverken Dansk Folkeparti, som i øvrigt var medforslagsstiller eller i hvert fald medbidragyder til betænkningsbidraget, eller Det Konservative Folkeparti, som i den grad normalt ynder at støtte de rettigheder, folk har, i den grad underløber lige nøjagtig kunstnerne.
Jeg forstår slet ikke, at det skulle være en borgerlig regerings tankegang - måske nok tankegang, men i hvert fald
ikke handling - at sige, at man vil skære ned på kulturstøtten til de skabende kunstnere - det har man faktisk gjort med finansloven - fordi man hellere ville sørge for, at de kan klare sig selv, for hvad er det, kunstnerne skal klare sig selv for?
Ja, det er jo de rettigheder, de har med den ophavsret, som de har til de kunstværker, som de frembringer.
Det ønsker man så heller ikke at kompensere for.
Tingene hænger ganske enkelt ikke sammen.
Hvis man ikke ønsker at betale erstatning for det indgreb i rettighederne, man har foretaget, må man enten kompensere det, altså yde en form for støtte, eller give en erstatning i form af en vederlagsordning.
Det er det sidste, der lagt an til, og det er det, vi håber på.
Jeg vil sige, at det selvfølgelig er en sag, som vi vil forfølge, og det siger jeg også henvendt til Dansk Folkeparti, sådan at de har mulighed for at tænke sig lidt om, inden sagen kommer til anden behandling i Folketinget.
Det går simpelt hen ikke, og det ved ministeren også godt.
Jeg tror godt, at jeg ved, hvorfor man siger, at den skal være omkostningsneutral.
Det er givetvis, fordi man kæder det sammen med skattestoppet.
Jeg ved ikke, om ministeren sagde det.
Jeg lagde ikke mærke til det.
Men jeg forestiller mig, at det er det, der egentlig ligger bag det.
Men her er jo ikke tale om en skat eller en afgift til staten.
Der er jo simpelt hen tale om, at brugerne betaler erstatning for noget, som de har fået gratis, altså uden at betale for det.
Det er jo simpelt hen her, kernen ligger: I stedet for at gå hen og købe en musik-cd, så har vi tilladt, at man kan kopiere den.
Det er jo ikke bare et spørgsmål om, at man kan købe en cd og så tage en enkelt kopi til sin bil eller sommerhus, eller hvad man nu måtte gøre.
Næ, man kan gå hen på biblioteket og låne en cd
gratis
- kunstnerne har i øvrigt fået beskåret deres vederlag eller deres kompensation med 15 pct. - og efterfølgende gå hjem og brænde den uden betaling, og det agter vi ikke at kompensere for.
Det er så tæt på tyveri, som man kan komme.
Det er et så voldsomt indgreb i ophavsretten, at også Dansk Folkeparti før valget tilkendegav, at der naturligvis skal ske en kompensation for det.
Det kan ikke sammenlignes med den analoge kopiering.
I dag er det jo sådan, og det viser den seneste Gallup
også - det er den eneste måde, man kan måle den form for oplysninger på - at der foretages kopiering af musik-cd'er i 85 pct. af samtlige husstande.
Det er ikke bare unge, som af ubetænksomhed gør noget - nu har vi jo i øvrigt legaliseret det - men nogle bruger det også mere, end godt er, og mere end legalt er.
Men der foretages faktisk brændinger af musik-cd'er i 85 pct. af samtlige husstande.
Til gengæld er det jo glædeligt at konstatere, at et næsten lige så stort flertal af befolkningen siger som noget helt naturligt: Naturligvis skal der betales erstatning for det i form af et vederlag til kunstnerne, ingen tvivl om det.
Derfor er det altså langt-, langtfra tilstrækkeligt, at regeringen siger: Vi skal lave en omkostningsneutral omlægning.
Jeg er meget med på, at man kan nedsætte afgiften på cd-rom'er eller dele den ud, hvad flere i øvrigt også har foreslået, frem for at det kun er de cd-rom'er, som sælges til private, der afgiftsbelægges.
Man kan simpelt hen gøre det generelt, for så vil afgiften generelt blive mindre.
Lad os da gøre det!
Det, der er det helt afgørende, er, at vi får en kompensation, som imødekommer det meget alvorlige indgreb i ophavsretten, der er sket ved legalisering af den digitale kopiering.
Kulturministeriet sagde i forbindelse med den analoge kopiering i begyndelsen af 1990'erne: Vi forventer, at når det kommer op på højden, så ligger det omkring 100 mio. kr.
Men det vil så være naturligt at sige, at når vi har den forventning, må kompensationsgraden naturligvis også ligge et væsentligt stykke over de 100 mio. kr.
Jeg kan ikke sætte tal på.
Jeg synes, det er helt fair, at ministeren drøfter det med kunstnerne.
Jeg vil sige: Det er selvfølgelig med kunstnerne, at ministeriet skal foretage den vurdering.
It-branchen har jo af forståelige grunde en helt modsatrettet interesse.
De vil selvfølgelig hellere sælge en cd-rom og en cd så billigt som muligt.
Det er jo ikke dem, der får gevinsten ved, at udstyret bliver dyrere, fordi der skal betales et vederlag til kunstnerne.
Se, det er jo to modsætninger, som ikke kan mødes.
De kan først mødes på det tidspunkt, hvor vi som politikere tilkendegiver, at så og så stort skal kompensationsbeløbet være, og når vi siger: I har en bunden opgave, find ud af, hvordan det på den mindst smertefulde måde kan sikre, at kunstnerne kompenseres for den kopiering, der finder sted i husstandene.
Regeringen har givet sit.
Der er ikke flertal for det.
Det er kun Venstre og De Konservative, der til dato har sagt, at det skal være en omkostningsneutral ordning i forhold til den analoge, dvs. at det, Folketinget vedtog sidste år, skal der ikke kompenseres for.
Dette er Venstre og De Konservative de to eneste partier, der ærligt og redeligt har sagt, men af uforståelige grunde, for det står i skærende kontrast til kulturministerens udtalelse, da han før valget var kulturordfører for Det Konservative Folkeparti. Det er selvfølgelig også uforståeligt, at Dansk Folkeparti i den grad løber fra en aftale, som er indgået.
Det havde jeg simpelt hen ikke forventet kunne ske i Folketinget.
Men jeg havde ikke troet, at man på Christiansborg skulle opleve, at et bredt flertal laver en aftale - den er nødvendigvis nødt til at være meget bred, for den skal jo gå hen over i hvert fald to samlinger og sandsynligvis hen over et valg - og så løber en af parterne i det flertal åbenlyst fra tilsagn, som er givet kunstnerne.
Men nu er det jo ikke mig, der skal stå til ansvar over for vælgerne, i hvert fald i denne her sag, for at løbe fra et løfte.
Men det undrer mig, at Dansk Folkeparti kan falde så dybt.
Men jeg vil gerne sige tak til de partier, som har tilkendegivet, at de støtter og står ved den holdning, som de havde før valget og også agter at gennemføre efter valget, og det er Socialdemokratiet, Det Radikale Venstre, Enhedslisten og Kristeligt Folkeparti.
De partier vil jeg selvfølgelig takke for, at de har en holdning før valget, og at de også efter valget er indstillet på at gennemføre og stå ved det, de har sagt.